google/wiki40b huggingface dataset:
סילן

ייצור

בתעשייה מפיקים סילן מצורן בתהליך דו שלבי. בשלב הראשון מגיבים צורן עם חומצת מימן כלורי ב 300°C לקבלת טריכלורוסילן ומימן גזי 
תוצר התגובה טריכלורוסילן מורתח בנוכחות זרז במזרז קבלת סילן וצורן ארבע כלוריד, הזרז המקובל הוא אלומיניום כלוריד AlCl₃
בשיטה חלופית לייצור סילן בדרגת ניקיון גבוהה המתאימה להכנת צורן לתעשיית המוליכים למחצה חומרי הגלם הם צורן ברמת ניקיון מטלורגית (דרגה נמוכה מזו הנחוצה לתעשיית המוליכים למחצה), מימן וצורן טטרה כלוריד וכוללת סדרת תגובות בהם תוצרי הלוואי ממוחזרים וניקוי בזיקוק. התגובות בתהליך זה:
פירוק תרמי של הסילן שהופק בתהליך זה נותן צורן בדרגת ניקיון גבוהה וגז מימן בתהליך חד שלבי 
תהליך תעשייתי נוסף להפקת סילן הוא חיזור של צורן דו-חמצני (SiO₂) בתגובה עם אלומיניום ומימן בלחץ גבוה

שימושים

לסילן כמה יישומים תעשייתיים ומעבדתיים. משתמשים בסילן להצמדת סיבי זכוכית וסיבי פחמן למטריצות פולימריות לקבלת חומרים מרוכבים. הסילן מצפה את הסיב ומאפשר קישור לפולימר. באופן דומה משתמשים בסילן לקבע ציפוי יציב מבחינה ביולוגית לשתלי טיטניום. יישומים אחרים כוללים ציפויים דוחי מים, ציפוי לבנים וציפויים נוגדי גרפיטי לקירות. משתמשים בסילן לבניית שכבה של צורן פולי קריסטליני על פרוסות סיליקון, בייצור תאים פוטווולטאים משתמשים בסילן לריבוד שבכת צורן אמורפי המסומם במימן (a-Si:H) על זכוכית. 
משתמשים בחומר גם כראגנט מחזר בסינתזה אורגנית ואורגנו-מתכתית.
M60 פטון

רקע

ה-M60 פטון הוא האחרון בסדרת טנקים שראשיתה ב-M26 פרשינג. בסוף שנות ה-50 של המאה ה-20, כחלק ממרוץ החימוש עם ברית המועצות, החלו האמריקאים לחפש מחליף ל-M48 פטון. הטנק החדש נועד להיות מענה הולם לטנקי ה-T-55, כמו גם לפיתוחים סובייטיים צפויים, ולכן נקבע שהחימוש העיקרי יהיה תותח 105 מילימטר.

M60

הטנק היה דומה חיצונית ל-M48, וירש ממנו את צריחון המפקד. המנוע היה דומה למדי, וכך גם תיבת ההילוכים. התובה הייתה שונה מעט מבחינת הזווית בקדמת הטנק, אך פרט לכך דומה מאוד. הצריח היה גם הוא דומה מאוד. למעשה ההבדל העיקרי היחיד יחסית עם ה-M48 היה תותח ה-105 מילימטר. הכנסת גרסה זו לשרות ב-1960 הייתה חפוזה, לפני שהיווה שיפור משמעותי על קודמו, ולכן ב-1963 הופיעה הגרסה הבאה.

M60A2

ה-M60A2 היה ניסיון כושל לשלב משגר טילי נ"ט לתוך מערכות הנשק של ה-M60. הטנק היה חמוש בתותח 152 מילימטר, ששימש גם כמשגר לטילי ה-MGM-51 (בדומה לזה ששימש את ה-M551 שרידן). על מנת לאפשר את השימוש בתותח הוחלפו מערכות רבות בטנק, כולל החלפת הצריח כולו. התוצאה הייתה טנק לא אמין, במיוחד מבחינת החימוש העיקרי. התותח/משגר-טילים סבל מבעיות אי-דיוק ותקלות שיגור, ולמעשה סיכן את צוות הטנק. בשל מורכבותם זכו הטנקים לכינוי הבלתי רשמי "חללית", וכל 525 הפטונים מגרסה זו הוסבו לטנקי-גישור, טנקי-חילוץ, וטנקי הנדסה (עם כף דחפור ותותח 165 מילימטר נגד ביצורים).

M60 בעולם

15,000 טנקי ה-M60 שנבנו, כמו ה-M48 שקדמו להם, שירתו בצבאות מערביים ואחרים, ביניהם צבאות גרמניה, אוסטריה, טורקיה, ירדן, מצרים, תאילנד, ואיראן. בכל הצבאות הם עברו שדרוגים רבים, כולל שדרוג של המנוע, והוספה או שדרוג של לוחות מיגון ריאקטיבי, אמצעי ראיית לילה, מערכות בקרת אש, אמצעי מיסוך ועוד. כמות טנקי ה-M60 שמשרתים בעולם, במיוחד במדינות כמו ברזיל, מצרים וטורקיה, הביאו לכך שחברות רבות מציעות חבילות שדרוג ל-M60, חלקן קטנות וחלקן מקיפות. בין חבילות ההשבחה המקיפות המוצעות לטנק קיימות חבילות השבחה ישראליות בשם "סברה" ו"סברה II", שכוללות החלפת מנוע, שדרוג מערכות בקרת אש, שינויים בצריח, החלפת תותח ה-105 מילימטר בתותח 120 מילימטר, ועוד. חבילת הסברה יושמה בחלקה על צי ה-M60 הטורקי, וכאלף טנקים טורקיים שודרגו על ידי התעשייה הצבאית.
בג"ץ בבלי נגד בית הדין הרבני הגדול

בג"ץ בבלי נגד בית הדין הרבני הגדול הוא אחד מפסקי הדין הבסיסיים בדיני המשפחה בישראל. פסק הדין ניתן בשנת 1994 בבית המשפט העליון בשבתו כבית המשפט הגבוה לצדק, בהרכב של שלושה שופטים: נשיא בית המשפט העליון מאיר שמגר, המשנה לנשיא אהרון ברק והשופט שלמה לוין. החידוש העיקרי בפסק הדין הוא החלת הלכת השיתוף בין בני הזוג, זאת כנגד קביעתו של בית הדין הרבני להפרדה רכושית.

המקרה

יחסיהם של בני הזוג בבלי עלו על שרטון, עת ששמואל בבלי הגיש תביעה לגירושין הוא כרך לתביעתו הן את עניין המזונות והן את חלוקת הרכוש. לאחר שבני הזוג התגרשו הגישה חווה בבלי תביעה לבית המשפט המחוזי לעניין חלוקת הרכוש, אולם תביעתה נדחתה ונקבע כי הסמכות לדון בעניינם נתונה לבית הדין הרבני האזורי בתל אביב יפו. בית הדין הרבני דחה את תביעת חווה בבלי למחצית רכושו של בעלה שמואל בבלי, בפוסקו כי הלכת השיתוף בנכסי בני הזוג אינה חלה בבתי הדין הרבניים.
חווה בבלי עתרה כנגד פסק דין זה לבית הדין הגבוה לצדק בטענה כי פסק הדין של בית הדין הרבני בטל הואיל והוא פוגע בחוק שיווי זכויות האישה תשי"א-1951.

הכרעת בית המשפט העליון


בית המשפט העליון תמך יסודותיו בהלכת השיתוף ופסק על פיה. במקרה דנן, חזקה על בני הזוג בבלי שניהלו משק בית משותף ואורח חיים תקין, ושכל הרכוש שנצבר על ידיהם במהלך החיים המשותפים שייך לשניהם בחלקים שווים. לפיכך קבע בית המשפט העליון שעל בית הדין הרבני לפסוק על פי הלכת השיתוף. 
עיקרון זה, שלפיו בית הדין הרבני צריך לפסוק על פי החוק וההלכה האזרחיים, לא הוגבל אך ורק להלכת השיתוף. בפסק דין זה קבע בית המשפט העליון כי: "על כל בתי הדין הדתיים להפעיל, בסוגיות "אזרחיות" נלוות שאינן חלק מענייני המעמד האישי (כפי שדיבור זה מתפרש על-פי דין המדינה) הנתון לסמכותם, את המשפט האזרחי הכללי, כפי שפורש על ידי בית המשפט העליון". משמעות פסק זה היא כי מלבד בסוגיות הקשורות לנישואין וגירושין, על בית הדין הרבני לפסוק בהתאם לנורמות המשפטיות האזרחיות. בכך, נשללה סמכותו לשפוט על פי כללים הלכתיים בענייני מזונות הכרוכים בתביעת גירושין שהוגשה בבית דין.

חקיקה שיפוטית בישראל

הלכת השיתוף היא ביטוי מובהק לחקיקה שיפוטית במשפט הישראלי. המערכת האזרחית, ובראשה בית המשפט העליון, מצאה עצמה תחת אילוץ לספק מענה משפטי לשאלה של ההשלכות הכלכליות של גירושין כאשר המחוקק שותק, היינו, אין חוק שקובע מה יעלה בגורל רכוש המשפחה והרכוש שנצבר במהלך החיים המשותפים. היו ניסיונות חקיקה קודם לכן, ברם מסיבות שונות הם לא צלחו. לכן ביהמ"ש העליון פיתח בהדרגה את הלכת השיתוף שמהווה חקיקה שיפוטית. הלכת השיתוף יוצרת מערכת מורכבת של הלכה פסוקה שיצרה מסגרת נורמטיבית מקיפה ומפורטת.
תעלול קטלני 2

תקציר העלילה

רולי טיילר (בריאן בראון) מתבקש על ידי שוטר שהוא בעלה לשעבר של חברתו, לעזור למשטרה לתפוס רוצח סדרתי, תוך שימוש במומחיות שלו כאמן אפקטים מיוחדים. עם זאת, כאשר הדברים משתבשים והשוטר נהרג, רולי חושד כי גורם מושחת בתוך המשטרה טמן לו פח. הוא קורא לעזרתו של חברו הוותיק ליאו מקארת'י (בריאן דנהי) שיחקור את המוות. יחד, השניים מגלים רמזים המובילים אותם אל תיק חקירה ישן, העוסק במדליוני זהב גנובים שהיו חסרים במשך עשרות שנים. בינתיים, הרוצח המסתורי מנסה להרוג את רולי ואת משפחתו, בניסיון להשמיד כל ראיות לרצח השוטר.

ביקורות ותגובות

סרט ההמשך לא זכה להצלחה כמו קודמו. הסרט קיבל ביקורות שליליות ולציון 25% באתר ריכוז הביקורות Rotten Tomatoes, מתוך 12 ביקורות.
איליה נסטסה

ביוגרפיה

נסטסה נולד בבוקרשט, רומניה.
בשנת 1971 הגיע לשלב הגמר באליפות צרפת הפתוחה. בשנת 1972, במשחק הגמר באליפות וימבלדון, הוא הפסיד לסטן סמית' מארצות הברית ב-5 מערכות. חודשיים לאחר מכן, הוא זכה באליפות ארצות הברית הפתוחה לאחר ניצחון ב-5 מערכות על ארתור אש מארצות הברית. בשנת 1973 הוא זכה באליפות צרפת הפתוחה בלא שהפסיד מערכה בטורניר (ביורן בורג קבע הישג זה בשנים 1978 ו-1980 וכן רפאל נדאל בשנים 2008 ו-2010).
כשחקן נבחרת רומניה בגביע דייוויס, הגיע נסטסה 3 פעמים לשלב הגמר בשנים 1969, 1971 ו-1972.
נסטסה שיחק במספר טורנירים גם בישראל.
בשנות ה-80 פנה לקריירה ספרותית בצרפתית ובשנות התשעים שינה כיוון ונכנס לפוליטיקה הרומנית. בשנת 1996 היה מועמד לראשות עירית בוקרשט.
Medal of Honor: Heroes

משחקיות

המטרה במשחק כוללת חבלה, חדירה ולכידת מטרות מסוימות. רוב המשימות בכל מסע כוללת מספר של אויבים שצריך להרוג, גנבת פרטים מהאויב ולפעמים חוזרים למקום מסוים כדי לברוח. במשחק שלוש רמות: ברונזה, כסף וזהב. בברונזה השחקן צריך להשמיד את המטרות העיקריות, בכסף זהו אותו הדבר רק צריך שיפור משמעותי בכיוון ומספר הריגת אויבים גבוה יותר, בזהב זהו גם אותו הדבר רק צריך להיות ממש מקצועי כדי לסיים את המשחק ברמה כזאת, מכיוון שהרמה הזאת דורשת שחקנים מנוסים שיודעים איך לשחק בצורה ממש טובה.
מה קורה אחי

כתיבת השיר

בשנת 2008 פרסם הסוציולוג פרופ' עוז אלמוג מאמר מבודח בו התייחס לתופעות נפוצות בחברה הישראלית. המאמר זכה לפופולריות רבה והופץ באתרי אינטרנט, בלוגים והודעות דואר אלקטרוניות רבות.
במהלך עבודתם המשותפת של ירדנה ארזי ויהודה פוליקר על אלבומה ה-15 בושם על עורי ניסו השניים למצוא דרך לשלב את המאמר כשיר. העבודה על השיר נמשכה זמן רב ולמעשה, היה זה השיר האחרון שהוקלט לאלבום זמן קצר לפני צאתו.
בהקלטת השיר השתתפו בין היתר לאה לופטין ורותי הולצמן, חברותיה של ארזי לשלישיית שוקולד מנטה מסטיק.
השיר יצא לרדיו ב-12 באוקטובר 2009 וזכה להצלחה גדולה. הוא שהה 10 שבועות בראש מצעד ההשמעות של מדיה פורסט, בפלייליסט גלגלצ ובמצעד הפזמונים של רשת ג' וצולם לתוכנית הטלוויזיה רוקדים עם כוכבים.
שיר השטלק

שיר השַׁטְלָק (צ'צ'נית: Шатлакхан Илли, תעתיק עברי: שַׁטְלַקָן אִילִּי, תעתיק אנגלי: Şatlaqan Illi) הוא המנונה של הרפובליקה הצ'צ'נית ברוסיה. כותב ההמנון הוא חוֹדְשִׁי אָחְמָד קַדִירוֹב והמלחין הוא עוּמָאר בֶּקְסוּלְטָאנוֹב.
עלי גומעה

עלי גומעה (ערבית:  على جمعة; נולד ב-3 במרץ 1952) כיהן כמופתי הגדול של מצרים מטעם מוסד הלימוד האיסלמי-מצרי דאר-אל איפתא אל-מיסרייה ויורשו של אחמד אל טייב. במסגרת תפקידו, אותו הוא מילא מה-28 בספטמבר 2003 ועד ה-11 בפברואר 2013 היווה את הסמכות הרשמית העליונה ביותר במדינה לניפוק פסקי הלכה. 
נחשב לאחד ממשפטני הדת המוערכים ביותר בעולם האסלאם ורבים חשים כי הוא דמות אסלמית מתונה שאינה מתחבבת על האיסלמיסטים, אם כי בניגוד לדעתו על פיגועים במצרים ובכלל, הוא הביע תמיכה בפיגועי התאבדות בישראל בטענו כי "פלסטין היא מקרה מיוחד"    . גומעה מתמחה ביסודות המשפט האיסלמי, במיוחד בתחום האוצול אל פיקה (התאוריה המשפטית) ודוגל באסכולה השאפעית בתורת המשפט האיסלמי.
גרפן

גרפן (באנגלית: Graphene) הוא יריעה דו-ממדית של אטומי פחמן, המסודרים בצורת משושים (צורתו של הגרפן יכולה להזכיר צורת כוורת), בעובי של שכבה אטומית אחת, ומהווה את אבן היסוד לתצורות: גרפיט, פולרנים (אנגלית: Fullerenes) וננו-צינוריות פחמן.
גרפן מהווה את אחת מצורות האלוטרופ של פחמן.
כאשר שכבות רבות של גרפן מסודרות אחת על השניה למעשה מקבלים צורה אלוטרופית נוספת של פחמן והיא גרפיט.

תכונות

גרפן הוא החומר בעל החזק ביותר, אפילו יותר מיהלום . הוא אחד החומרים הדקיקים ביותר הידועים לחוקרים בימינו שניתנים לעיבוד ולייצור. צבעו שקוף ודחיסותו גבוהה. הגרפן בעל מוליכות חשמל וחום גבוהה (פי 10  מנחושת).

שימושים

הגרפן שולב במספר טכנולוגיות עדכניות, כמו תאים סולאריים ומסכי מגע, בשל מוליכותו הרבה ושקיפותו. בנוסף, הגרפן הוא אחד האמצעים  ליצירת ננו-צינוריות של פחמן: מגלגלים יריעת גרפן סביב ציר האורך שלה ליצירת גליל, והתוצאה היא ננו-צינורית פחמן. 
בינואר 2015 פורסם מאמר הטוען כי הודות לתכונותיו של הגרפן, ניתן יהיה לקדם את תחום ייצור הסוללות באמצעותו.

פרס נובל על גילוי החומר

על גילוי החומר והתכונות המשויכות לו הוחלט להעניק ב-2010 את פרס נובל לפיזיקה לאנדריי גיים וקונסטנטין נובוסלוב, מאוניברסיטת מנצ'סטר באנגליה.
פרזנה אסלאם

פרזנה אסלאם (באנגלית: Farzana Aslam) היא פיזיקאית ואסטרונומית פקיסטנית. אסלם היא פרופסורית ומלמדת באוניברסיטת קובנטרי שבאנגליה, את מקצועות המתמטיקה, פיזיקה ואסטרונומיה.
לפני כן אסלם עבדה כפרופסור אורח לנושאי פיזיקה ואסטרונומיה במכון לחלל ואסטרופיזיקה של החלל באוניברסיטת קראצ'י שבפקיסטן.

קורות חיים

אסלאם נולדה בוואה קנטט, עיר קטנה הידועה באווירה השלווה שלה ובשיעור האוריינות הגבוה ביותר. פרזנה אסלאם למדה במכללה להנדסה בוואה קנטט. היא עברה לאוניברסיטת פונג'אב וקבלה את התואר הראשון שלה בפיזיקה. לאחר מכן עברה לאסלאמאבאד בה למדה באוניברסיטת קוויד-אי-אזאם, שבו הוענק לה התואר השני (M.Sc) בפיזיקה.
בהמשך, היא קיבלה תואר שני בפיזיקת לייזר ופיזיקה קוונטית מאותו המוסד.
אסלאם נסעה לממלכה המאוחדת כדי ללמוד באוניברסיטת מנצ'סטר. בשנת 2005 קיבלה תואר דוקטור בפיזיקה ואסטרונומיה מבית הספר לפיזיקה ואסטרונומיה באוניברסיטת מנצ'סטר ותואר דוקטורט נוסף בפיזיקת לייזר.
בשנת 2005, הצטרפה אסלאם לקבוצת פיזיקה תוססת "קבוצת הפיזיקה פוטון" בבית הספר לפיזיקה ואסטרונומיה שבו היא התמחתה בפיזיקת שני פוטונים ולייזר פוטוני.

קריירה בפיזיקה

לאחר תום לימודי התואר השני בפיזיקה, הצטרפה אסלאם לאוניברסיטת פונג'אב כמרצה, בה היא לימדה פיזיקה סטודנטים לתואר ראשון ולתואר שני. לאחר שהצטרפה לבית הספר לפיזיקה ואסטרונומיה באוניברסיטת מנצ'סטר, היא נעשתה חוקרת מובילה בתחום פולימרים מורכבים משולבים עם ננו-חלקיקים מוליכים למחצה. זאת על מנת להשיג שיעור תגובה גבוה ויעילות עקיפה כנדרש עבור יישומי אחסון הנתונים ועיבודם. בנוסף, אסלאם לימדה מתמטיקה לתואר ראשון ונתנה שיעורי עזר למתמטיקה ופיזיקה לסטודנטים באוניברסיטה.
יתר על כן, אסלאם הייתה מעורבת באופן פעיל בהנגשת התוכנית של אוניברסיטת מנצ'סטר, באמצעות "מלגת הוראה אוגדן" להרחבת ההשתתפות בלימודי הנדסה ומדעים. מטרת מלגה זו הייתה לערב מדענים כמודל לחיקוי לילדים בבתי הספר הממשלתיים בממלכה המאוחדת, על מנת לעודד את הדור הצעיר ללמוד מדעים והנדסה. בשל תרומתה, אסלאם זכתה בפרס ציון לשבח בכנס פוטון שנערך על ידי המכון לפיזיקה בגלאזגו ב-5–9 בספטמבר 2004.
אהרן סורקין

קורות חיים

סורקין נולד במנהטן וגדל בפרבר של העיר ניו יורק במשפחה יהודית, הוא בנם הצעיר מבין שלושה של אם מורה ואב עו"ד. כנער גילה התעניינות במשחק והשתתף בהצגות בבית הספר. למד באוניברסיטת סירקיוז וסיים ב-1983 תואר ראשון במוזיקה ומחזאות. 
הוא החל לחבר מחזות, הראשון בהם הוצג באוניברסיטת סירקיוז והשני בתיאטרונות קטנים. בהתבסס על השראה שקיבל מאחותו עורכת הדין, שסיפרה לו כי היא עומדת לייצג חיילי מרינס המואשמים בתקיפת חברם ליחידה, כתב את המחזה "בחורים טובים" ("A Few Good Men"). המחזה הוצג לראשונה בבמות ברודוויי ב-1989 וזכה להצלחה. המחזה עובד על ידי סורקין לתסריט קולנוע והסרט שביים רוב ריינר, יצא ב-1992 בכיכובם של טום קרוז, ג'ק ניקולסון ודמי מור. עבור עבודה זו סורקין היה מועמד לפרס גלובוס הזהב על התסריט הטוב ביותר. 
מאז חיבר תסריטים לסרטים נוספים, בהם "מלחמתו של צ'ארלי וילסון" בכיכובם של טום הנקס וג'וליה רוברטס המבוסס על סיפורו של חבר הקונגרס צ'ארלי וילסון, "הנשיא מאוהב" בכיכובם של מייקל דאגלס ואנט בנינג, "הרשת החברתית" המבוסס על סיפורו של מייסד פייסבוק מארק צוקרברג, עבורו זכה סורקין בפרס אוסקר לתסריט המעובד הטוב ביותר ובפרס גלובוס הזהב לתסריט הטוב ביותר לשנת 2010, כתב את התסריט לסרט מאניבול המבוסס על ספרו של מייקל לואיס ואת התסריט לסרט "סטיב ג'ובס", המבוסס על חייו של מייסד אפל, שיצא לאקרנים בשנת 2015, שעבורו זכה פעם שנייה בפרס גלובוס הזהב לתסריט הטוב ביותר ובפרס סטלייט. ב-2017 ביים את סרט הקולנוע הראשון שלו, "המשחק הגדול" ("Molly's Game"), לו כתב גם את התסריט.  ב-2018 חיבר את המחזה "אל תיגע בזמיר" על בסיס הספר באותו השם מאת הרפר לי.
כתסריטאי טלוויזיה, כתב והפיק סורקין את הסדרה "Sports Night" המתארת את החיים מאחורי הקלעים של תוכנית חדשות ספורט, הסדרה שודרה ברשת ABC בשנים 1998–2000. סורקין הוא היוצר של סדרת הטלוויזיה המצליחה הבית הלבן, הסדרה שודרה במשך 7 עונות ברשת NBC וזכתה ב-27 פרסי אמי, כולל 4 פרסים לסדרת הדרמה הטובה ביותר, שני פרסי גלובוס הזהב, לסדרה הטובה ביותר ולשחקן הטוב ביותר (מרטין שין בתפקיד נשיא ארצות הברית). 
סדרות נוספות שיצר הם סטודיו 60 ששודרה ב-NBC במשך עונה אחת בשנים 2006–2007 וחדר החדשות ("The Newsroom") ששודרה ב-HBO החל מיוני 2012 ועד דצמבר 2014. 
סורקין גרוש ואב לבת אחת.
האיסין

תולדות היישוב

אזכורה הראשון של האיסין הוא משנת 1545. לפי מפקד האוכלוסין של 1629 חיו בהאיסין 822 תושבים. האיסין ניזוקה קשות בזמן המרד האנטי-פולני של בוגדן חמלניצקי. מרד זה לווה בשוד ורצח המוני של יהודים ביישוב.
בזמן מרידות ההיידמקים של 1734 ו-1750 נפגעו בעיר פולנים ויהודים. קשה להעריך במדויק את מספר הנפגעים באירועים אלו, אך קיימים מקורות המצביעים על כך שכל האוכלוסייה היהודית באזור חוסלה כליל.
ב-22 בנובמבר 1744 המלך הפולני אוגוסט השלישי העניק להאיסין זכויות מגדבורג. ב-1768 האוכלוסייה האוקראינית לקחה חלק פעיל במרד היידמקים חדש, והאוכלוסייה הפולנית והיהודית נפגעה קשות בשנית.
ב-1793, לאחר חלוקת פולין, האיסין עברה לשליטתה של האימפריה הרוסית.

יהודי האיסין במאה ה-20

בתחילת המאה ה-20 נמנו בהאיסין כ-6,600 יהודים, כמחצית מתושביה. במאי 1919 נערך ביהודי העיר פוגרום, בו רצחו אוקראינים כ-400 יהודים, ובעקבות זאת, עזבו את העיר רבים מיהודיה. טרם פרוץ מלחמת העולם השנייה חיו בעיר כ-4,100 יהודים.
ב-25 ביולי 1941 נכבשה העיר בידי הגרמנים, ואלו ריכזו את יהודיה בגטו. מעת לעת ערכו הגרמנים והשוטרים האוקראינים חיפושים בגטו, תוך מעשי שוד ורצח. ביוני 1941 הועברו לגטו שבעיר יהודים נוספים מכפרי הסביבה.
ב-16 בספטמבר 1941 בוצעה בגטו שבעיר אקציה, בה נרצחו כ-1,500 מיהודי הגטו בכפר הסמוך בילינדייבקה. בינואר 1942 נורו כ-150 יהודים נוספים בגטו, ובאוקטובר 1942 נרצחו עוד 1,230 מיושביו.
בתחילת מאי 1943 חוסל הגטו עם רצח כ-120 היהודים שנותרו בו.
נאו-רומנטיקה

דברי המבקרים על הזרם הנאו רומנטי

נאו רומנטיקה מואשמת בדרך כלל על ידי המבקרים בכך שהיא מבודדת בעצמה, מרוכזת יותר מדי בציור פיגורטיבי ויופי, מאוהבת מדי באינטואיציה, חסרת אמון בדרכים אידאולוגיות ותאורטיות להבנת האמנות, ומאוהבת יותר מדי בעבר ההיסטורי ובנופים אידיליים, רוחניים או 'מכושפים'. ביקורת משכנעת יותר היא שנאו רומנטיקה היא אידילית מדי, וככזו היא משוללת תפיסה הולמת של הרוע בעולם המודרני.

הבדלים בין זרם הרומנטיקה לבין הזרם הנאו רומנטי

מלבד עצם ההבדל הכרונולוגי בין הופעתה של הרומנטיקה כזרם אמנותי (במאות השמונה עשרה והתשע עשרה), והופעתה המאוחרת הרבה יותר של הנאו רומנטיקה (סוף המאה התשע עשרה ותחילת המאה העשרים), ניתן להצביע על הבדלים תוכניים בין שני הזרמים: נאו רומנטיקה נטתה להסתייג מן הרומנטיקה הקלאסית בתחומי הדגשתה של הרומנטיקה הקלאסית על 'הגיבור' ועל לאומיות רומנטית. כך היה בעיקר בתקופה שמאז לאחר מלחמת העולם הראשונה.
פגיעה עצמית

טיפול

למרות שפגיעה עצמית עשויה להצטייר כמסוכנת ומדאיגה, לרוב האנשים זו שיטה המאפשרת שליטה מסוימת ברגשותיהם.
אחת ההמלצות במקרים של פגיעה עצמית היא למצוא שיטות חלופיות להתמודדות עם הרגשות, כגון כתיבה, ציור, נגינה, הליכה ארוכה או פעילות ספורטיבית אחרת. כמו כן מומלץ להימנע מלשמור בהישג יד חפצים המאפשרים פגיעה עצמית. דיאגנוזה וטיפול בסיבות נחשבים לרוב לצורת ההתמודדות הטובה ביותר עם הפרעה זו. אנשים הפוגעים בעצמם שגרתית ובצורה חמורה מאושפזים לעיתים בבתי חולים פסיכיאטריים.
פגיעה עצמית אינה מאוד נדירה (1% עד 1.5% מכלל האוכלוסייה), והיא נפוצה אצל מתבגרים השרויים תחת לחץ. בעבר נהגו לטעון כי נשים פוגעות בעצמן יותר מגברים, אולם מחקרים מאוחרים יותר מצביעים על שכיחות דומה בקרב שני המינים. למרות כל זאת, מחקרים רבים נוטים לתאר את הטיפוס השכיח לפגיעה עצמית כ"נערה מתבגרת או אישה צעירה, רווקה, אינטליגנטית, ממעמד סוציו אקונומי בינוני-גבוה החותכת את פרקי ידיה".
ג'וניור פירפו

ריאל בטיס

ג'וניור נולד בסנטו דומינגו שברפובליקה הדומיניקנית, ועבר להתגורר בספרד בגיל שש. ג'וניור עבר במחלקות הנוער של מספר קבוצות קטנות, עד שבבחודש יוני 2014, כשהוא בן 18, הגיע למחלקת הנוער של ריאל בטיס. ב-15 בפברואר 2015 ערך ג'וניור את הופעת הבכורה שלו בריאל בטיס ב', קבוצת המילואים של ריאל בטיס, כששיחק 82 דקות בתיקו 1-1 מול גרנדה ב', קבוצת המילואים של גרנדה, במסגרת המחזור ה-25 בליגה הספרדית השלישית. במהלך עונת 2015/2016 עלה ג'וניור באופן קבוע לקבוצת המילואים של המועדון, ושיחק כדרך קבע בעונה בה ירדה הקבוצה לליגה הרביעית. ב-17 באפריל 2016 הבקיע ג'וניור את שער הבכורה שלו עבור קבוצת המילואים, השער השלישי בניצחון 0–4 על אלגרסיאס במסגרת המחזור ה-34 בליגה. בסך הכל ערך פירפו 45 הופעות ליגה בקבוצת המילואים של המועדון, בהן הבקיע שני שערים.
ב-1 באוגוסט 2017, לאחר שהעביר את קדם העונה עם הקבוצה הראשונה של המועדון, חידש ג'וניור את חוזהו במועדון עד לשנת 2021. ב-12 בפברואר 2018 ערך ג'וניור את הופעת הבכורה שלו בקבוצה הראשונה של המועדון, כששיחק 90 דקות בניצחון 0–1 על דפורטיבו לה קורוניה במסגרת המחזור ה-23 בליגה. ב-17 במרץ הבקיע ג'וניור את שער הבכורה שלו בקבוצה, השער הראשון בניצחון 0–3 על אספניול במסגרת המחזור ה-29 בליגה. בעונתו הראשונה בקבוצה הראשונה של המועדון, ערך ג'וניור 14 הופעות ליגה, בהן הבקיע שני שערים. ב-25 באוקטובר ערך ג'וניור את הופעת הבכורה שלו במסגרת אירופית, כששיחק 90 דקות בניצחון 1–2 על מילאן במסגרת המחזור השלישי של שלב הבתים של הליגה האירופית לעונת 2018/2019. בסך הכל שיחק ג'וניור בקבוצה הראשונה של המועדון במשך שתי עונות, בהן ערך 38 הופעות ליגה והבקיע חמישה שערים.

ברצלונה

ב-4 באוגוסט 2019 חתם ג'וניור על חוזה לחמש שנים בברצלונה מהלה ליגה. ב-25 באוגוסט ערך ג'וניור את הופעת הבכורה שלו במועדון, כשנכנס כמחליף בדקה ה-81 בניצחון 2–5 על ריאל בטיס, קבוצתו לשעבר, במסגרת המחזור השני בליגה. ב-28 בספטמבר הבקיע ג'וניור את שער הבכורה שלו במועדון, השער השני בניצחון 0–2 על חטאפה במסגרת המחזור השביעי בליגה.

קריירה בינלאומית

ג'וניור היה חלק מסגל נבחרת ספרד עד גיל 21 בטורניר אליפות אירופה עד גיל 21 לשנת 2019. ג'וניור ערך ארבע הופעות בטורניר, בו זכתה נבחרת ספרד, כולל הופעה בגמר נגד נבחרת גרמניה עד גיל 21.
זרון השדות

פירושי שמו בשפות שונות

השם בערבית: מורזה בע'ת'א - "המתנפל המפתיע", מרמז על שיטת הציד האופיינית לו ולשאר הזרונים.
השם המדעי: Circus - "עוף מיתולוגי" שעף במעגלים. macrourus - ארך זנב.
השם האנגלי: Pallid Harrier, מתייחס לצבעם הבהיר של הזכרים.
השם העברי: מעיד על בית גידולו העיקרי - שדות וערבות עשב.

תיאור בעל החיים

הזכר קל לזיהוי בזכות לבושו הבהיר, כמעט לבן בחלקים התחתונים ואפור-תכלכל בחלקים העליונים והוא למעשה הדורס הבהיר ביותר באזורנו, עם כתם שחור מצומצם, דמוי מעוין צר, בקצה הכנף, באברות היד המרכזיות. הנקבות והצעירים בגוון כללי חום-אפור מפוספס, והם קשים להבדלה מהנקבות והצעירים של זרון תכול ובמיוחד של זרון פס. הנקבות גדולות וכבדות מהזכרים, אך כנפיהן מחודדות יחסית, ובקצותיהן  ארבע "אצבעות" חופשיות, לעומת כנף מעוגלת ורחבה יותר, עם חמש "אצבעות" חופשיות, של זרון תכול.

מידות

אורך גופו 40 - 49 ס"מ, מוטת כנפיו 102 - 109 ס"מ אצל זכרים, 109 - 119 ס"מ אצל הנקבות. ומשקלו 230 - 465 גרם.

אזור מחיה

זרון השדות חי במישורים פתוחים של דשא ושיחים, ואף בערבות ובסואנות. בישראל ניתן לצפות בו בצפון מערב הנגב, עמק החולה, עמק בית שאן ורמת הגולן.

נדידה

תקופת הנדידה של זרון שדות היא בסתיו מסוף אוגוסט ועד לסוף נובמבר, כשהשיא הוא בין ה-20 בספטמבר ל-10 באוקטובר. באביב מתחילת מרץ עד סוף מאי, כשהשיא בין אמצע מרץ לתחילת אפריל. באביב ככל הנראה חולפים יתר זרונים מאשר בסתיו והם עפים דרך הנגב המערבי. הזרון הוא חולף נדיר למדי, במספרים קטנים ובחזית רחבה, כמה מאות פרטים חולפים בשתי עונות הנדידה. זרוני שדות נצפו בסקרי הסתיו בעמקים הצפוניים בשנת 1994. כמו כן, זוהו 129 זרוני שדות ועוד 352 פרטים זוהו כזרון שדות או כזרון פס.

סכנות ואיומים

זרון שדות מאוים על ידי מגוון של גורמים, המרכזי ביניהם הוא הסבת שטחי ערבה לשטחים חקלאיים אינטנסיביים. כמו כן נפגע משינוי בתי הגידול על ידי רעייה ושרפות, משימוש ברעלים בחקלאות ומציד והוא מוגדר כיום כמין הנמצא בסכנת הכחדה עולמית. ברחבי העולם, הזרון חולף במזרח אירופה, רוסיה, רומניה ואוקראינה, מהים השחור ומזרחה עד לימת באיקל. האוכלוסייה העולמית כיום מוערכת ב-9,000 עד 15,000 זוגות. הזרון הוא גם עוף דורש שלציידים יש עניין לתפוס למכירה ואילוף.

תזונה

זרון השדות ניזון מיונקים קטנים ומציפורים. את הציפורים הוא מפתיע ממעוף נמוך ואיטי, כשהוא עט עליהם מלמעלה. בנוסף, לעיתים הוא תופס את הציפורים באוויר לאחר שהחרידן ממקומן, כשהן מתרוממות לעברו או לאחר מרדף קצר. זרון השדות מסתמך גם על שמיעתו בעת הצייד].
למבורגיני מורצ'יילאגו

היסטוריה

המכונית תוכננה על ידי לוק דונקרוולקה. למורצ'יילאגו מנוע מרכזי בתצורת V-12 ובנפח 6.2 ליטר המנוע מניע את הסרן האחורי ובעת החלקה מועבר הכח גם לגלגלים הקדמיים באמצעות דיפרנציאל מרכזי מסוג ויסקוזי. תיבת ההילוכים ידנית בת שישה הילוכים, עם אופציה למערכת תפעול אוטומטי, נשלט מההגה שנקראת E-GEAR. המורצ'יילאגו מצוידת בספוילר אחורי שיכול להתרומם לזווית של 70 מעלות, מראות צד עם אפשרות קיפול לשיפור האוירודינמיקה, וכונסים מאחור שנפתחים אוטומטית לגודל המתאים כדי לאפשר לכמות אוויר מסוימת להיכנס ולקרר את המנוע.
כאשר המורצ'יילאגו יצאה לשוק ב-2001 כמחליפתה של הלמבורגיני דיאבלו, היא הייתה בין המכוניות המהירות בעולם כאשר רק הפרארי אנזו והמקלארן F1 היו מהירות יותר. היא תרמה למכירותיה של למבורגיני והוציאה אותה מן השפל הכלכלי שפקד אותה.
בשנת 2006 הוחלף המנוע של המרצ'יאלגו למנוע חזק יותר בעל נפח מנוע של 6.5 ליטר אשר נתן למכונית 640 כוחות סוס ב-8,000 סל"ד, האצה ל-100 קמ"ש ב-3.4 שניות (0.8 שניות יותר מהיר מהמרצ'יאלגו הרגילה) מהירות של 340 קמ"ש במקום 330 ומומנט מרבי של 660 ניוטון מטר. ב-2006 יצאה גרסת ה-LP640, ולה ניתן להוסיף בין היתר מכסה מנוע עם תריסי זכוכית שמאפשרים הצצה למנוע.
ב-23 בדצמבר 2007 הצהירה חברת למבורגיני על ייצור המורצ'יילאגו ה-3,000. ב-2010 נודע שייצור ושיווק המורצ'יילאגו יופסק ובמקומה יוצג דגם חדש. הדגם שהחליף את המורצ'יילאגו הוא למבורגיני אוונטאדור.